**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  16 – 9 – 2025

**ΑΜΑΡΟΥΣΙΟΥ Αρ. Πρ.:** 228

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: Ε΄ ΕΛΜΕ Θεσσαλονίκης**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ. Ο. Ε. – Ο. Λ. Μ. Ε., Συλλόγους Εκπ/κών Π. Ε. & Ε. Λ. Μ. Ε. της χώρας**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**στη ΓΡΑΜΜΑΤΕΑ του Δ.Σ. ΚΑΙ ΕΚΠΑΙΔΕΥΤΙΚΟΥΣ της Ε΄ ΕΛΜΕ Θεσ/νίκης που διώκονται για την μη πραγματοποίηση των ΕΞΕΤΑΣΕΩΝ PISA - Κάτω τα χέρια από τα Σωματεία και τους εκπαιδευτικούς που αγωνίζονται!**

Το Δ.Σ. του Συλλόγου Εκπ/κών Π. Ε. Αμαρουσίου καταγγέλλει την πρωτοφανή αυταρχική επίθεση της Διεύθυνσης Δ. Ε. Δυτικής Θεσσαλονίκης, η οποία προχώρησε σε πειθαρχικές διώξεις εναντίον εκπαιδευτικών και μελών του Δ. Σ. της Ε΄ ΕΛΜΕ-Θ, επειδή στα σχολεία τους **δεν πραγματοποιήθηκαν οι εξετάσεις PISA και επιχειρεί με πειθαρχικά, ΕΔΕ και διώξεις συναδέλφων να αντιμετωπίσει τη συνδικαλιστική δράση και τους αγώνες των σωματείων μας.**

Ξεπερνώντας κάθε όριο αυταρχικής συμπεριφοράς, **η ΔΙ.Δ.Ε. Δυτ. Θεσσαλονίκης τιμώρησε συνάδελφο που υπηρετεί στο Γυμνάσιο Αρέθουσας γιατί μοίρασε επιστολή της ΕΛΜΕ, σχετική με τις εξετάσεις PISA, στους μαθητές**, για να τη δώσουν στους γονείς τους και ξεκίνησε **πειθαρχική διαδικασία στη γραμματέα της Ε΄ ΕΛΜΕ Σοφία Στεφανίδου και σε συνάδελφο που υπηρετούν στο 6ο Γυμνάσιο Σταυρούπολης,** γιατί στο σχολείο τους, με αποφάσεις των μαθητών, δεν πραγματοποιήθηκαν οι εξετάσεις PISA.

Καθώς, με τον αγώνα των Σωματείων μας και τη συμπαράσταση των γονιών, δεν έγινε ποτέ κατορθωτό να γενικευτούν οι εξετάσεις PISA στη ΣΤ΄ Δημοτικού και στη Γ΄ Γυμνασίου, τον Μάιο του 2025, το Υπουργείο Παιδείας επιχείρησε να τις επιβάλει «πιλοτικά» για τέταρτη συνεχόμενη χρονιά. Η Ε΄ ΕΛΜΕ-Θ, όπως και άλλα εκπαιδευτικά Σωματεία, με βάση αποφάσεις των ΔΟΕ, ΟΛΜΕ και ΑΔΕΔΥ, προχώρησε σε ενημερώσεις, ανακοινώσεις και κήρυξη στάσεων εργασίας. Και φέτος εκπαιδευτικοί, γονείς και μαθητές, απορρίπτοντας την πολιτική της κατηγοριοποίησης σχολείων και ιδιωτικοποίησης της δημόσιας εκπαίδευσης, της κατάργησης μορφωτικών δικαιωμάτων, των διακρίσεων και των ταξικών φραγμών, αντιστάθηκαν, με αποτέλεσμα η συμμετοχή μαθητών στις εξετάσεις να είναι ελάχιστη ή μηδενική. Σε σχολεία όπου οι μαθητές αρνήθηκαν να συμμετάσχουν ή δεν προσήλθαν, οι εξετάσεις είτε δεν έγιναν είτε μεταφέρθηκαν αλλού. Ο Δ/ντής Δ. Ε. Δυτικής Θεσσαλονίκης, την ημέρα των εξετάσεων εμφανίστηκε στο 6ο Γυμνάσιο Σταυρούπολης για να εκτοξεύσει απειλές ότι οι εξετάσεις PISA είναι νόμος και θα εφαρμοστεί. Δημιούργησε κλίμα τρομοκρατίας στοχοποιώντας συγχρόνως τον πρόεδρο της Ε΄ΕΛΜΕ που επισκέφθηκε το σχολείο για συνδικαλιστική ενημέρωση και την γραμματέα της ΕΛΜΕ, η οποία βρισκόταν στο σχολείο που υπηρετεί. Στη συνέχεια και με ανυπόστατες κατηγορίες και μεθοδευμένη στοχοποίηση ξεκίνησε τις πρωτοφανείς πειθαρχικές διαδικασίες!

Η νέα επιχείρηση αυταρχισμού της ΔΙ. Δ. Ε. Δυτ. Θεσ/νίκης με τις ΕΔΕ κατά της γραμματέως της ΕΛΜΕ Σοφίας Στεφανίδου και του συναδέλφου του 6ου Γυμνασίου, καθώς και την παραπομπή στο πειθαρχικό συμβούλιο του συναδέλφου από το Γυμνάσιο Αρέθουσας, εντάσσονται στο γενικότερο κλίμα έντασης του αυταρχισμού και της τρομοκρατίας της κυβέρνησης (**ε**κατοντάδες πειθαρχικά, απειλές και διώξεις, **νέος πειθαρχικός κώδικας**) για να επιβάλλει σιγή νεκροταφείου και να σταματήσει τους αγώνες ενάντια στην ιδιωτικοποίηση της δημόσιας εκπαίδευσης και τη μαχητική αντίσταση Σωματείων όπως η Ε΄ ΕΛΜΕ ενάντια στην αντιεκπαιδευτική αντιλαϊκή πολιτική.

**Η επιχείρηση τρομοκράτησης όσων δε συμφωνούν με την αντιεκπαιδευτική και αντιλαϊκή πολιτική της κυβέρνησης, δεν θα περάσει**!

* ***Να σταματήσουν τώρα οι διώξεις και οι ΕΔΕ κατά της γραμματέως της Ε΄ ΕΛΜΕ-Θ και του μέλους της ΕΛΜΕ και να παρθούν πίσω τα πειθαρχικά.***
* ***Ανάκληση της απαράδεκτης και άδικης παραπομπής στο πειθαρχικό συμβούλιο του συναδέλφου του Γυμνασίου Αρέθουσας.***
* ***Ο ΔΔΕ να πάρει πίσω την απαράδεκτη ποινή που επέβαλλε στον πρόεδρο της Ε ΕΛΜΕ-Θ***
* ***Να σταματήσει η ποινικοποίηση της συνδικαλιστικής δράσης, οι διώξεις και τα πειθαρχικά.***
* ***Να καταργηθεί και να μην εφαρμοστεί το νέο πειθαρχικό τερατούργημα για τους Δ. Υ.***

***Κανένας μόνος του, είμαστε πολλοί, έχουμε το δίκιο με το μέρος μας!***

***ΔΥΝΑΜΩΝΟΥΜΕ ΤΟΝ ΑΓΩΝΑ ΓΙΑ ΝΑ ΣΤΑΜΑΤΗΣΟΥΜΕ ΤΗΝ ΑΞΙΟΛΟΓΗΣΗ, ΤΙΣ ΔΙΩΞΕΙΣ ΚΑΙ ΤΑ ΠΕΙΘΑΡΧΙΚΑ***

